Noutruff

Als Noutruff bezeechent een all Versuch, duerch Kommunikatioun no Hëllef ze ruffen. Dëst ka vum klassesche Jäize bis zur SMS alles sinn, woumat een op sech opmierksam maache kann. Dobäi ass et egal, ob een humanitär oder technesch Hëllef brauch, Noutriff gëtt et geneesou gutt fir Heizungsmonteure wéi fir Ambulanzen. Am klassesche Sënn allerdéngs sicht ee bei engem Noutruff entweeder no Pompjeeën, Ambulancieren oder Polizisten, déi engem séier zur Hëllef kommen.

Noutriff déi op keng spezifesch Adress ginn, an déi, wéi z. B. den SOS an der Navigatioun an Aviatioun, per Funk oder Morsen ofgesat ginn, sinn Noutsignaler.

 Europäeschen Noutruff 
Den 29. Juli 1991 hunn déi zoustänneg Ministere vun den EU-Memberstaaten eng Decisioun getraff, mat där se sech verflicht hunn, d'Telefonsnummer 112 op hire Reseaue fräizeschalten. D'Iddi dohanner ass, datt all Bierger vun der EU sech nëmmen eng Nummer muss verhalen an iwwerall an Europa séier u seng Hëllef kënnt.

Déi Decisioun ass sou wäit ëmgesat, och wa vill Länner nach ëmmer hir al Noutruffnummere bäibehalen hunn. Des Weidere bitt all Handy, all Telefonskabinn, an all Telefon souwisou d'Méiglechkeet, den 112 gratis unzeruffen. Bei Handye léisst sech dës Nummer dacks souguer ouni PIN-Code, Sim-Kaart oder mat aktiver Tastespär wielen. Ausserdeem léisst sech normalerweis en Noutruff souguer da mam Handy ofsetzen, wann d'Haaptnetz, dat sougenannt A-Netz, dout ass.

 International Noutruffnummeren 
International sinn d'Noutruffnummeren nach ëmmer net déi selwecht. Vill Länner hunn den 112 als Noutruff agefouert. Um amerikanesche Kontinent ass d'Nummer 9-1-1 méi populär wéi an Europa den 112. Nieft dësen zwou groussen Nummere gëtt et och eng Rei, net grad sou wäit verbreet Nummere wéi den 000 oder den 999, fir weider Infoen, kuckt bei de Linken.

 Noutruff zu Lëtzebuerg 

 112: Virfall mat Blesséierten (Corps grand-ducal d'incendie et de secoursCentral des secours d'urgence - cgdis.lu)
 113: Virfall ouni Blesséierten (PolicePortail des Secours du Grand-Duché de Luxembourg: Urgences et gardes)

 Informatioune beim Noutruff 
Fir e qualifizéierten Noutruff ass all Disponent dankbar, wann ee sech un d'6-W-Reegel hält. Si wëlle wëssen:
 Wien urifft
 Wou hien ass
 Wat geschitt ass
 Wéi vill Leit blesséiert sinn
 Wéi eng Zort vu Verletzung virläit
 Waarden op Réckfroen

Wichteg ass, datt een ni däerf anhänken, dat mécht den Disponent vum Noutruff.

 Um Spaweck 
 Noutruffnummeren aus aller Welt
 Initiativ zur Normaliséierung vun der Nummer 112
 De Beschloss vun der EU
 Universaldéngschtrichtlinn (Artikel 3 a 26 enthalen Informatiounen iwwert d'Noutruffnummer 112)
 Portal 112 zu Lëtzebuerg

Kategorie:Éischt Hëllef